钦定古今图书集成/明伦汇编/官常典/第082卷 > 武阳县子世儁
## 钦定古今图书集成/明伦汇编/官常典/第082卷 > 武阳县子世儁

按《魏书任城王传》，“任城康王云子高平刚侯嵩，嵩第
二子。世儁颇有干用而无行业，袭爵，除给事中、东宫
舍人，伯父澄表求转阶授之，于是除员外散骑常侍。
肃宗时，追论嵩勋，封世儁卫县开国男，食邑三百户，
迁冠军将军、宗正少卿，又为散骑常侍、安南将军、武
卫将军、河南尹。寻除镇东将军、青州刺史，转征东将”
军，加散骑常侍。邢杲之乱，围逼州城，世儁凭城拒守，
遂得保全。孝庄时，除卫将军、吏部尚书。尔朱兆寇京
师，诏世儁以本官为都督，防守河桥。及兆至河，世儁
初无拒守意，便隔岸遥拜，时论疾之。前废帝世，为骠骑将军，仍加尚书，尤为尔朱世隆所昵。出帝初，加仪
同三司，改封武阳县开国子，食邑五百户。世儁居选
曹，不能厉心，多所受纳，为中尉弹纠，坐免官。寻复本
职。孝静初，加侍中、尚书右仆射，迁尚书令。世儁轻薄
好去就，诏送晋阳。兴和中薨。赠侍中、都督冀定瀛殷
四州诸军事、骑骠大将军、太傅、定州刺史，尚书令、开
国公如故。谥曰躁戾。子景远，袭散骑侍郎。弟世哲，武
定中，吏部郎。